### KISKŐRÖS VÁROS POLGÁRMESTERE

#### ELŐTERJESZTÉS

(a Képviselő-testület 2020. október 21-i ülésére)

# TÁRGY: A 2. SZÁMÚ FELNŐTT FOGORVOSI KÖRZET MŰKÖDTETÉSE

A Képviselő-testület 86/2020. sz. Képv. testületi határozatával döntött arról, hogy a 2. számú felnőtt fogorvosi körzet működtetésére dr. Horváth Anna fogorvossal kötött feladat-ellátási szerződést 2020. december 31. napjával közös megegyezéssel megszünteti.

Az önálló orvosi tevékenységről szóló 2000. évi II. törvény végrehajtásáról szóló 313/2011. (XII.23.) Kormányrendelet 13/A. § (1) bekezdése alapján dr. Horváth Anna fogorvosnak a 2. számú felnőtt fogorvosi körzethez kapcsolódó praxisjog elidegenítésére a feladat-ellátási szerződés megszűnését követő 6 hónap alatt van lehetősége. Dr. Horváth Anna 2021. június 30. napjáig élhet ezzel a jogával.

2021. január 1. napjától a praxis betöltéséig helyettesítéssel kell az Önkormányzatnak a területi ellátási kötelezettséget biztosítani.

Dr. Mina Anikó a 2. számú gyermek fogorvosi körzet és Dr. Szilágyi Sándor a 3. számú felnőtt fogorvosi körzet fogorvosai úgy nyilatkoztak, hogy vállalják a 2. számú felnőtt fogorvosi körzet helyettesítéssel történő ellátását.

A fentiek alapján a folyamatos betegellátás érdekében javaslom, hogy a Képviselő-testület a határozat-tervezet szerint döntsön.

**Kiskőrös, 2020. október 13.**

 **Domonyi László s.k.,**

 **polgármester**

#### HATÁROZAT-TERVEZET

A Képviselő-testület

1. egyetért azzal, hogy 2021. január 1. napjától a 2. számú felnőtt fogorvosi körzetet – legfeljebb a 2. számú felnőtt fogorvosi körzet működtetéséhez szükséges praxisjogot engedélyező határozat véglegessé válásának napjáig - az Egészségügyi, Gyermekjóléti és Szociális Intézmény (6200 Kiskőrös, Árpád u. 8.) működtesse.
2. felkéri az Egészségügyi, Gyermekjóléti és Szociális Intézmény vezetőjét, hogy a 2. számú felnőtt fogorvosi körzet helyettesítéssel történő működtetéséhez a szükséges engedélyeket szerezze be és a helyettesítést ellátó fogorvosokkal – dr. Mina Anikó, a kiskőrösi 2. számú gyermek fogorvosi körzet fogorvosával és dr. Szilágyi Sándor, a kiskőrösi 3. számú felnőtt fogorvosi körzet fogorvosával - a feladat ellátása tárgyában a feladat-ellátási megállapodást kösse meg.

 **Felelős:** polgármester,

Egészségügyi, Gyermekjóléti és Szociális Intézmény vezetője

 **Határidő:** 2020. december 31.